C 81/6

Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 81/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Südtiroler Schüttelbrot”/”Schüttelbrot Alto Adige”

EU-nro: PGI-IT-02392 – 14. helmikuuta 2018

SAN ( ) SMM (X)

1. Nimi/nimet

”Südtiroler Schüttelbrot”/”Schüttelbrot Alto Adige”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotetyyppi

Luokka 2.3: Leipä, leivonnaiset, kakut, konditoriatuotteet, keksit ja muut leipomotuotteet

3.2. Kuvaus 1 kohdassa nimetystä tuotteesta

”Südtiroler Schüttelbrot”/”Schüttelbrot Alto Adige” on mururakenteeltaan epätasainen ruiskuivaleipä; se on hyvin säilyvä, aromikas (selvästi fenkolin makuinen) ja lievästi hapan. Sen kosteuspitoisuus on 4–6 prosenttia.

”Südtiroler Schüttelbrot”/”Schüttelbrot Alto Adige” on muodoltaan epäsäännöllisen pyöreä ja litteä:

Läpimitta : 3–35 cm Paksuus : 0,3–1,5 cm

”Südtiroler Schüttelbrot”/”Schüttelbrot Alto Adige” säilyy jopa 18 kuukautta.

”Südtiroler Schüttelbrot”/”Schüttelbrot Alto Adige” valmistetaan seuraavista ainesosista: ruisjauho (väh. 50 %), tavallinen vehnäjauho ja/tai emmervehnäjauho, suola, vehnä- tai ohramallas, hiiva ja samassa leipomossa valmistettu taikinajuuri (väh. 4 %), fenkolinsiemenet ja muut yrtit ja mausteet.

Fenkolinsiemen (Foeniculum vulgare) on mauste, joka antaa ”Südtiroler Schüttelbrot”/”Schüttelbrot Alto Adige” -kuivaleivälle sen ominaismaun.

Leivän maustamiseen voidaan käyttää fenkolinsiementen (Foeniculum vulgare) asemesta myös seuraavia: villikumina (Cuminum silvestre), sarviapila (Trigonella caerulea), korianteri (Coriandrum sativum) tai anis (Pimpinella Anisum L.).

Myös kasvirasvoja voidaan lisätä.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

–

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

”Südtiroler Schüttelbrot”/”Schüttelbrot Alto Adige” -leivän leivonta tapahtuu kokonaan kohdassa 4 määritellyllä maantieteellisellä alueella.

”Südtiroler Schüttelbrot”/”Schüttelbrot Alto Adige” -leivän leivonnassa käytettävä taikinajuuri valmistetaan kohdassa 4 määritellyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Leipä voidaan luovuttaa kulutukseen irtotavarana tai elintarvikekäyttöön tarkoitetuissa pakkauksissa.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Lainsäädännössä edellytettyjen tietojen lisäksi pakkauksissa on oltava seuraavat tiedot:

— Italian markkinoilla ilmoitus leipätyypistä eli ”pane croccante alla segale” [”ruiskuivaleipä”];

— leipurin nimi ja osoite tai yrityksen nimi ja rekisteröity toimipaikka.

Jos leipää myydään irtotavarana:

— tuotteen myyntihyllyyn on laitettava näkyviin lipuke, jossa lukee ”Südtiroler Schüttelbrot IGP” ja/tai ”Südtiroler Schüttelbrot g.g.A”.

Suojatun maantieteellisen merkinnän nimi ”Schüttelbrot Alto Adige” (italiaksi) tai ”Südtiroler Schüttelbrot” (saksaksi) on merkittävä etikettiin selkein, pysyvin kirjaimin, jotka erottuvat helposti kaikesta muusta etiketissä olevasta tekstistä. Nimen jäljessä on oltava ilmaus ”Indicazione Geografica Protetta” [”suojattu maantieteellinen merkintä”] ja/tai lyhenne ”IGP” [”SMM”], joka on käännettävä sille kielelle, jolla tuotetta pidetään kaupan, sekä Euroopan unionin tunnus.

Tuotemerkkeihin viittaavien nimien käyttö on kuitenkin sallittua, jos ne eivät ole luonteeltaan mainostavia eikä niiden merkitys aseta muita tuottajia epäedulliseen asemaan.

”Schüttelbrot Alto Adige IGP” (italiaksi) tai ”Südtiroler Schüttelbrot g.g.A.” (saksaksi) -logon on aina oltava tuotteen etu- tai pääetiketissä.

Logo on seuraavanlainen:

4. Maantieteellisen alueen tarkka rajaus

”Südtiroler Schüttelbrot”/”Schüttelbrot Alto Adige” -leivän tuotantoalue käsittää Bolzanon autonomisen maakunnan koko alueen.

5. Yhteys maantieteelliseen alueeseen

”Südtiroler Schüttelbrot”/”Schüttelbrot Alto Adige” -leivän rekisteröimishakemuksen perusteena on sen tyypillinen valmistusmenetelmä, jota alueella noudatetaan ja jonka ansiosta se erottuu markkinoilla muista italialaisista leivistä.

”Südtiroler Schüttelbrot”/”Schüttelbrot Alto Adige” -leivän erottaa muista italialaisista leivistä sen pyöreä, ohut ulkomuoto, sen luonteenomainen rapea koostumus ja sen matala kosteuspitoisuus, jonka ansiosta se on pitkään säilyvää.

”Südtiroler Schüttelbrot”/”Schüttelbrot Alto Adige” -leivän ominaispiirteet liittyvät tiiviisti sen valmistusmenetelmään. Siihen kuuluu taikinan nostatuksen jälkeen erityinen vaihe, jossa taikinapalloja ravistellaan alustan avulla, jolloin ne ohenevat ja muotoutuvat pyöreiksi ja litteiksi. Tuote on saanut nimensä osittain tästä ravisteluvaiheesta (saksaksi ”schütteln”).

Tämän jälkeen litteitä leipiä paistetaan, kunnes ne ovat rapeita. Tuotantoalueella noudatetun leivontamenetelmän tarkoituksena on valmistaa leipää, joka on rapeaa ja lohkeilevaa ja jonka kosteuspitoisuus on alhainen, minkä ansiosta se säilyy jopa 18 kuukautta.

Historian saatossa tämä ominaisuus on ollut paikallisesti hyvin tärkeä. Keskiaikaisista kirjoituksista käy ilmi, että jo silloin yksi tuotteen ominaispiirteistä oli sen pitkä säilyvyys. Tämä ominaispiirre on auttanut ihmisiä pysymään hengissä kyseisellä alueella, jonka ilmasto on ankarahko ja suhteellisen kuiva. Myös maaseutuasutusten sijaintiin eristyksissä korkealla vuoristossa liittyy vaikeuksia, ja siksi ihmiset ovat käyttäneet hyväkseen ”Südtiroler Schüttelbrot”/”Schüttelbrot Alto Adige” -leivän pitkää säilyvyysaikaa ja keränneet siitä ruokavarastoja selvitäkseen vuoden hankalimpien aikojen yli.

Leivän valmistuksessa käytetyt yrtit ja mausteet ovat toinen ”Südtiroler Schüttelbrot”/”Schüttelbrot Alto Adige” -leivän ominaispiirre. Fenkolinsiementen (Foeniculum vulgare) käyttö on sen erityistuntomerkki: päin vastoin kuin muut yrtit ja mausteet, se on aina kuulunut reseptiin, sillä ennen sitä käytettiin paitsi leivän maustamiseen myös parantamaan ruoansulatusta.

Nykyisin ”Südtiroler Schüttelbrot”/”Schüttelbrot Alto Adige” -leivästä nauttivat niin Alto Adigen väestö kuin matkailijat, sillä se on osa perinteistä Alto Adigen iltapäivän välipalaa yhdessä silavan (speck), juuston ja Alto Adige -viinin kanssa. Näin ollen ”Südtiroler Schüttelbrot”/”Schüttelbrot Alto Adige” kuuluu keskeisenä osana Bolzanon maakunnan ruoka- ja viiniperinteeseen.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Asianomainen ministeriö käynnisti kansallisen vastaväitemenettelyn julkaisemalla tuotetta ”Südtiroler Schüttelbrot”/”Schüttelbrot Alto Adige” SMM koskevan rekisteröintihakemuksen Italian tasavallan virallisessa lehdessä nro 297 (21. joulukuuta 2017).

Tuote-eritelmän konsolidoitu teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335”

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.